Document ID: 32014R0756

AZ EURÓPAI KÖZPONTI BANK 756/2014/EU RENDELETE
(2014. július 8.)
a monetáris pénzügyi intézmények által alkalmazott kamatlábakra vonatkozó statisztikákról szóló 1072/2013/EU rendelet (EKB/2013/34) módosításáról
(EKB/2014/30)
AZ EURÓPAI KÖZPONTI BANK KORMÁNYZÓTANÁCSA,
tekintettel a Központi Bankok Európai Rendszere és az Európai Központi Bank Alapokmányára és különösen annak 5. cikkére,
tekintettel az Európai Központi Bank által végzett statisztikai adatgyűjtésről szóló, 1998. november 23-i 2533/98/EK tanácsi rendeletre (1), és különösen annak 5. cikke (1) bekezdésére és 6. cikke (4) bekezdésére,
mivel:
(1)
Az Európai Központi Bank 1072/2013/EU (EKB/2013/34) rendelete (2)2013. november 27-én lépett hatályba, és az 2015. január 1-től kezdődően irányadó a monetáris pénzügyi intézmények (MPI-k) kamatláb-adataira vonatkozó adatszolgáltatási követelményekre.
(2)
A 1072/2013/EU (EKB/2013/34) rendelet az újratárgyalt hitelek nagyságrendje vonatkozásában elkülönült adatszolgáltatási követelményt ír elő, és ezzel párhuzamosan az EKB/2014/15 (3) iránymutatás II. melléklete 13. részének 4. pontja szintén előírja az újratárgyalt hitelek kamatlábára vonatkozó adatok szolgáltatását.
(3)
Szükségessé vált a 1072/2013/EU (EKB/2013/34) rendeletben foglalt újratárgyalt hitelek hatályát az EKB/2014/15 iránymutatással összhangba hozni, ezáltal biztosítva az azon adatszolgáltatási időszak alatt történt hitel-újratárgyalások megfelelő rögzítését, amelyben a hitel folyósításra került, csakúgy, mint az újratárgyalt hitelek nagyságrendjére vonatkozó pontos adatok szolgáltatását azon hitelek esetében, amelyeket még nem hívtak le teljes mértékben, azaz a részletekben felvett hitelek,
ELFOGADTA EZT A RENDELETET:
1. cikk
Módosítás
A 1072/2013/EU (EKB/2013/34) rendelet I. melléklete 2. része IV. szakaszának 22. pontja helyébe a következő szöveg lép:
„22.
A háztartásnak vagy nem pénzügyi vállalatnak nyújtott újratárgyalt hitelekre vonatkozó új szerződések nagyságrendjének az MPI-kamatláb statisztikák során történő elkülönített adatszolgáltatása vonatkozásában az újratárgyalt hitelek a megújuló hitelek, a folyószámlahitelek és a hitelkártya-tartozások kivételével azokra az új hitelekre vonatkoznak, amelyek nyújtására már sor került, de amelyek az újratárgyalás időpontjában még nem kerültek visszafizetésre.”
2. cikk
Záró rendelkezések
Ez a rendelet az Európai Unió Hivatalos Lapjában való kihirdetését követő huszadik napon lép hatályba.
Ez a rendelet a Szerződéseknek megfelelően teljes egészében kötelező és közvetlenül alkalmazandó valamennyi tagállamban.
Kelt Frankfurt am Mainban, 2014. július 8-án.

Labels: 12
2